text: Efter ambulanceulykke: Trafikdræbt skal obduceres
  25 september 2018 kl. 16.15
  Obduktion skal fastslå dødsårsag efter trafikulykke.
  Den 81-årige kvinde, som mandag eftermiddag døde i en trafikulykke ved Krogager, skal obduceres.
  - Ellers kan vi ikke med sikkerhed fastslå dødsårsagen, siger vagtchef Jesper Brian Jensen, Sydøstjyllands Politi.
  Kvinden døde, da den ambulance, hun lå i, kørte op bag i en autocamper, som holdt bag en bus, som var i gang med at sætte passagerer af på Tingvejen ved Krogager uden for Grindsted.
  - Der er ikke en helt objektiv dødsårsag, og så er det normal procedure, at der obduceres, siger Jesper Brian Jensen.
  
  